KIRJALLINEN KYSYMYS E-1179/01

esittäjä(t): Stavros Xarchakos (PPE-DE) ja Konstantinos Hatzidakis (PPE-DE) komissiolle

(19. huhtikuuta 2001)

Aihe: Kreikan suuret rakennushankkeet ja Ateenan uuden lentokentän toiminta

Kreikan poliittisen kentän koko kirjoa edustavien sanomalehtien toistuvasti julkaisemien artikkelien mukaan Kreikan suuret rakennushankkeet valmistuvat suurella viiveellä ja niihin käytettävät varat ylittävät huomattavassa määrin ennakkoarviot. Esimerkkinä mainittakoon Ateenan metro, jonka jokaisen kilometrin rakentamiseen käytettiin - siis kreikkalaisen lehdistön mukaan - 36 miljardia drakmaa, ja myös Ateenan uudesta lentokentästä liikkuu julkisuudessa vastaavanlaisia tietoja. Sen lisäksi, että lentokentän liikenneyhteyksiin liittyvistä ongelmista on valitettu ja muita sen toimivuuteen liittyviä ongelmia on jo todettu - viikko ennen sen virallisia avajaisia -, pääoppositiopuolue (jonka perustaja K. Karamanlis ideoi ja pani alulle koko hankkeen 22 vuotta sitten) on esittänyt syytteitä siitä, että vaikka 8 vuotta sitten kustannuksiksi oli arvioitu 200 miljardia drakmaa, hanke tuli lopulta maksamaan noin biljoonan.

Tämän lisäksi on tullut tietoon, että lentolippujen hintojen odotetaan nousevan 15-20 prosenttia uuden lentokentän aloittaessa toimintansa, mikä samaisten lehtitietojen mukaan vaikuttaa välittömästi matkustajiin. Ihmetystä on herättänyt myös se, mitä taksilla tai henkilöautolla tehtävät matkat lentokentälle ja lentokentältä tulevat maksamaan, sillä nyt jo on ilmoitettu tiemaksuista, joita tullaan perimään. On syytä panna merkille, ettei matkustajia tule uuden lentokentän toiminnan käynnistyessä palvelemaan sen paremmin esikaupunkialueiden paikallisjunayhteys (jonka tulosta on ilmoitettu useita kertoja) kuin Ateenan metrokaan, ja tieyhteyttäkin pidetään riittämättömänä, koska Attiki Odos -moottoritie ei ole täysin valmis avattavaksi liikenteelle ja monet sen osuudet ovat vielä rakenteilla. Liikennealan asiantuntijat korostavat sitä paitsi, ettei lentokoneiden tarvitseman polttoaineen toimituksia varten ole rakennettu putkea, eikä Kreikan rautatieyhtiön tärkeimpään tavara-asemaan ole luotu yhteyttä, mikä merkitsee, että polttoainetoimitukset on tehtävä useilla säiliöautoilla. Ne tulevat liikennöimään jatkuvasti Attikan teillä, jotka jo nyt ovat raskaasti liikennöityjä, ja tavaratoimituksissa tulee ilmenemään vakavia vaikeuksia.

Voisiko Euroopan komissio kertoa meille, mitä mieltä se on Ateenan uuden lentokentän puutteista? Onko se tehnyt Kreikan hallitukselle tiettäväksi näkemyksensä siitä, kuinka uusi lentokenttä saadaan mahdollisimman pian täysin toimivaksi ja kuinka se palvelee parhaimmalla tavalla matkustajia, ilman että se aiheuttaa heille hankaluuksia tai lisäkustannuksia?

Loyola de Palacion komission puolesta antama vastaus

(27. heinäkuuta 2001)

Komissiolla on kokemusta suurten liikenteen infrastruktuuria koskevien hankkeiden tukemisesta yhteisön varoista, ja se tietää, että hankkeen kokonaiskustannukset ylittävät joskus ennakkoarviot. Tähän on monia eri syitä, jotka johtuvat yksilöllisistä olosuhteista. Komission hallussa ei ole tietoja, jotka mahdollistavat jäsenvaltioiden keskinäisen vertailemisen tässä asiassa.

Mitä tulee Eleftherios Venizelos -lentokenttään, komission saamien tietojen mukaan kiinteät rakennuskustannukset ovat 2 155 miljardia euroa, josta summasta 12 prosenttia on rahoitettu yhteisön varoista ja 46 prosenttia Euroopan investointipankin myöntämillä lainoilla. Eurooppalaisen tuen taloushallinnossa ei ole havaittu suuria ongelmia.

Komissio on jo ilmaissut huolestumisensa yhteyksistä kansainväliselle Eleftherios Venizelos -lentokentälle ja pyytänyt Kreikan hallitusta tiedottamaan toimenpiteistä, joilla pyritään helpottamaan pääsyä lentokentälle.

Ministeri Laliotis ja ministeri Verelis ovat toimittaneet komissiolle perusteellisen esityksen Kreikan viranomaisten suunnittelemista töistä ja toimenpiteistä. Kreikan hallitus on myös selvittänyt tulevaisuutta koskevia suunnitelmia (esimerkiksi Attiki odos -moottoritien valmistuminen vuoden 2002 loppuun mennessä ja rautatieyhteys vuoteen 2004 mennessä). Komissio vaatii edelleen Kreikan hallitusta lisäämään ponnistelujaan turvallisen ja ympäristön kannalta kestävän yhteyden varmistamiseksi lentokentälle.

Komissio ei pysty vahvistamaan epäilyjä siitä, että lentoliput kallistuisivat huomattavasti, kun uusi lentokenttä avataan. Mikäli kuitenkin ilmenee selviä merkkejä siitä, että lentokentän maksut eivät perustu todellisiin kustannuksiin tai että ne määräytyvät syrjivin perustein, komissio käyttää toimivaltaansa tilanteen korjaamiseksi. Tähän mennessä ei ole esitetty perusteltuja valituksia.